*****

ΚΑΝΟΝΙΣΜΟΣ (ΕΟΚ) αριθ. 3890/88 ΤΗΣ ΕΠΙΤΡΟΠΗΣ

της 14ης Δεκεμβρίου 1988

για την τροποποίηση του κανονισμού (ΕΟΚ) αριθ. 3152/85 για λεπτομέρειες εφαρμογής του κανονισμού (ΕΟΚ) αριθ. 1676/85 του Συμβουλίου σχετικά με την αξία της λογιστικής μονάδας και της ισοτιμίας που θα εφαρμοσθούν στα πλαίσια της κοινής γεωργικής πολιτικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις ισοτιμίες που θα εφαρμοσθούν στα πλαίσια της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (2), και ιδίως το άρθρο 12,

Εκτιμώντας:

ότι το άρθρο 6 παράγραφος 3 του κανονισμού (ΕΟΚ) αριθ. 1676/85 προβλέπει την ακύρωση ορισμένων εγγράφων ή τίτλων στην περίπτωση κατά την οποία οι ενδιαφερόμενοι υφίστανται ένα μειονέκτημα λόγω προσαρμογής των ποσών που προκαθορίζονται και η οποία πραγματοποιείται λόγω τροποποιήσεως των γεωργικών ισοτιμιών· ότι το άρθρο 1 του κανονισμού (ΕΟΚ) αριθ. 3152/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3521/88 (4), προσδιορίζει ορισμένες περιπτώσεις στις οποίες η ακύρωση που αναφέρεται στο άρθρο 6 παράγραφος 3 του κανονισμού (ΕΟΚ) αριθ. 1676/85 δεν μπορεί να γίνει για το λόγο ότι το μειονέκτημα αυτό προϋποτίθεται ότι γίνεται αποδεκτό από τους ενδιαφερομένους όταν αναλαμβάνουν την υποχρέωση εκτελέσεως εργασίας μετά την τροποποίηση των γεωργικών ισοτιμιών, σε μια στιγμή όπου είναι γνωστή η τροποποίηση αυτή και οι διάφορες επιπτώσεις της·

ότι η αυτόματη κατάργηση των νομισματικών αποκλίσεων που δημιουργούνται από επανευθυγράμμιση στα πλαίσια του ευρωπαϊκού νομισματικού συστήματος προβλέπεται στο άρθρο 6 παράγραφος 3 του κανονισμού (ΕΟΚ) αριθ. 1677/85 του Συμβουλίου της 11ης Ιουνίου 1985 για τα νομισματικά εξισωτικά ποσά στο γεωργικό τομέα (5), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (6), και επιτρέπει να προκαθορισθεί η τροποποίηση της γεωργικής ισοτιμίας και η μείωση των τιμών που καθορίζονται σε Ecu που γίνεται στην αρχή της περιόδου εμπορίας που έπεται αυτής της νομισματικής επανευθυγραμμίσεως· ότι είναι συνεπώς αναγκαίο, για να αποφευχθούν οι κίνδυνοι κερδοσκοπίας, να αποκλεισθεί η δυνατότητα ακυρώσεως επίσης σε περίπτωση προσαρμογών που προκύπτουν από το καθεστώς της καταργήσεως των νομισματικών αποκλίσεων που αναφέρεται στο άρθρο 6 του κανονισμού (ΕΟΚ) αριθ. 1677/85, όταν ο προκαθορισμός έχει γίνει σε μια στιγμή όπου οι προσαρμογές αυτές μπορούσαν να καθορισθούν, δηλαδή από την ημερομηνία της εν λόγω επανευθυγραμμίσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των ενδιαφερομένων Επιτροπών Διαχειρίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΟΚ) αριθ. 3152/85 προστίθεται η εξής παράγραφος 3:

«3. Δεν γίνεται καμία ακύρωση βάσει του άρθρου 6 παράγραφος 3 του κανονισμού (ΕΟΚ) αριθ. 1676/85 στην περίπτωση προσαρμογών που πραγματοποιούνται λόγω της εφαρμογής του άρθρου 6 παράγραφος 3 πρώτο εδάφιο του κανονισμού (ΕΟΚ) αριθ. 1677/85, όταν η αίτηση προκαθορισμού και τα πιστοποιητικά ή οι τίτλοι που τη βεβαιώνουν, κατά την έννοια της παραγράφου 1, έχει γίνει κατά την ημερομηνία ή μετά την ημερομηνία της επανευθυγραμμίσεως στα πλαίσια του ευρωπαϊκού νομισματικού συστήματος στην οποία οφείλονται οι εν λόγω προσαρμογές.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 164 της 24. 6. 1985, σ. 1.

(2) ΕΕ αριθ. L 153 της 13. 6. 1987, σ. 1.

(3) ΕΕ αριθ. L 310 της 21. 11. 1985, σ. 1.

(4) ΕΕ αριθ. L 307 της 12. 11. 1988, σ. 28.

(5) ΕΕ αριθ. L 164 της 24. 6. 1985, σ. 6.

(6) ΕΕ αριθ. L 182 της 3. 7. 1987, σ. 1.